བླ་སྒྲུབ་བརྒྱུད་པའི་གསོལ་འདེབས་བཞུགས་སོ། །སྐུ་བཞིའི་དབང་ཕྱུག་རྒྱལ་བ་རྡོ་རྗེ་འཆང༌། །རྒྱལ་སྲས་ཐུ་བོ་གྲུབ་ཆེན་ཏིལླི་པ། །དཀའ་བ་སྤྱད་མཐར་མཆོག་གཟིགས་ནཱ་རོའི་ཞབས། །གསོལ་བ་འདེབས་སོ་དཀར་རྒྱུད་བླ་མ་རྣམས། །ཆོས་སྐུ་ཀུན་ཁྱབ་ཆེན་པོ་མངོན་གྱུར་ཞིང༌། །ལོངས་སྐུ་མཚན་དཔེས་བརྒྱན་པའི་སྐུ་ཐོབ་སྟེ། །སྤྲུལ་སྐུ་འགྲོ་དོན་མ་ལུས་མཐར་ཕྱིན་ནས། །སྐུ་གསུམ་སེམས་ལ་ཐོབ་པར་བྱིན་གྱིས་རློབས། །རྒྱུད་སྡེ་ཀུན་གྱི་མངའ་བདག་མར་པའི་ཞབས། །གངས་ཅན་གྲུབ་པའི་དབང་ཕྱུག་མི་ལ་རྗེ། །དཀར་རྒྱུད་ཀུན་གྱི་གཙུག་རྒྱན་སྒམ་པོ་པ། །གསོལ་བ་འདེབས་སོ་དཀར་རྒྱུད་བླ་མ་རྣམས། །ཁམས་གསུམ་ཆོས་ཀྱི་རྒྱལ་པོ་མཐའ་རྩ་པ། །རྩོད་མེད་རྟོགས་པ་མངོན་གྱུར་གླིང་ཆེན་རས། །མཁྱེན་བརྩེའི་འཕྲིན་ལས་ཕུལ་ཕྱིན་གཙང་པ་རྒྱ། །གསོལ་བ་འདེབས་སོ་དཀར་རྒྱུད་བླ་མ་རྣམས། །བདག་གཞན་དོན་གཉིས་མཐར་ཕྱིན་དབོན་ཆེན་རས། །དབང་བཞིས་ཐུགས་རྒྱུད་རབ་སྦྱངས་གཞོན་ནུ་སེང༌། །ཉམས་རྟོགས་དབང་ཕྱུག་དམ་པ་ཉི་མའི་ཞབས། །གསོལ་བ་འདེབས་སོ་དཀར་རྒྱུད་བླ་མ་རྣམས། །སྐུ་གསུམ་མངོན་གྱུར་ཆོས་རྗེ་རྡོར་གླིང་པ། །གྲུབ་པའི་རིང་ལུགས་འཛིན་མཁས་སྤོས་སྐྱ་པ། །འགྲོ་བའི་དཔལ་མགོན་དྲིན་ཅན་བཅུ་གསུམ་པ། །གསོལ་བ་འདེབས་སོ་དཀར་རྒྱུད་བླ་མ་རྣམས། །བློ་གྲོས་མཚུངས་མེད་འཇམ་དབྱངས་ཆོས་རྗེའི་ཞབས། །མཁས་གྲུབ་ཆེན་པོ་མཁན་ཆེན་རྡོར་རིན་པ། །རྒྱལ་བའི་གསུང་གི་མཛོད་འཛིན་བློ་སེང་ཞབས། །གསོལ་བ་འདེབས་སོ་དཀར་རྒྱུད་བླ་མ་རྣམས། །དོན་གཉིས་ལྷུན་གྲུབ་མཁྱེན་བརྩེའི་རྟོགས་ལྡན་ཞབས། །གྲུབ་པ་ཀུན་གྱི་མཆོག་གྱུར་དཀོན་བསམ་པ། །འཁྲུལ་ཞིག་ཆེན་པོ་ནམ་མཁའི་རྣལ་འབྱོར་ཞབས། །གསོལ་བ་འདེབས་སོ་དཀར་རྒྱུད་བླ་མ་རྣམས། །ཀུན་གྱི་གཙུག་རྒྱན་རྒྱལ་དབང་ཆོས་ཀྱི་རྗེ། །བསྟན་པའི་མངའ་བདག་ངག་དབང་ཆོས་ཀྱི་རྒྱལ། །ནཱ་རོའི་རྣམ་སྤྲུལ་འཇམ་དབྱངས་ཆོས་ཀྱི་གྲགས། །གསོལ་བ་འདེབས་སོ་དཀར་རྒྱུད་བླ་མ་རྣམས། །རྟོགས་པའི་བདག་ཉིད་ཀུན་སྤངས་ཆོས་ཀྱི་རྗེ། །རྒྱ་ཆེན་མཁྱེན་པའི་གཏེར་ཆེན་པདྨ་དཀར། །གྲུབ་པའི་དབང་ཕྱུག་མི་ཕམ་ཆོས་རྒྱལ་ལ། །གསོལ་བ་འདེབས་སོ་དཀར་རྒྱུད་བླ་མ་རྣམས། །བརྟུལ་ཞུགས་སྤྱོད་པ་ཆེན་པོ་བསྟན་པའི་ཉི། །པད་དཀར་གསུམ་པ་ངག་དབང་རྣམ་རྒྱལ་ཞབས། །ཡི་དམ་མཁའ་འགྲོ་བཀའ་སྲུངས་ཆོས་སྐྱོང་རྣམས། །གསོལ་བ་འདེབས་སོ་དཀར་རྒྱུད་བླ་མ་རྣམས། །ཆོས་སྐུ་ཀུན་ཁྱབ་ཆེན་པོ་མངོན་གྱུར་ཞིང༌། །ལོངས་སྐུ་མཚན་དཔེས་བརྒྱན་པའི་སྐུ་ཐོབ་སྟེ། །སྤྲུལ་སྐུས་འགྲོ་དོན་མ་ལུས་མཐར་ཕྱིན་ནས། །སྐུ་གསུམ་སེམས་ལ་ཐོབ་པར་བྱིན་གྱིས་རློབས།། །།